ระอุ! “เกาหลีเหนือ”ระเบิดสำนักประสานงานสองประเทศ เหตุ”เกาหลีใต้”ไร้ยับยั้งนักเคลื่อนไหว
ระอุ! "เกาหลีเหนือ"ระเบิดสำนักประสานงานสองประเทศ เหตุ"เกาหลีใต้"ไร้ยับยั้งนักเคลื่อนไหว
16 มิ.ย. 2563

สำนักข่าวยอนฮับของเกาหลีใต้ รายงานโดยอ้างแหล่งข่าวทางทหารในวันนี้ ระบุว่า เกาหลีเหนือได้ระเบิดสำนักงานติดต่อประสานงานระหว่างเกาหลีเหนือและเกาหลีใต้ซึ่งตั้งอยู่ในเมืองแกซอง เมืองชายแดนของเกาหลีเหนือ โดยทางด้านรัฐบาลเกาหลีใต้ได้ออกมายืนยันว่า เกาหลีเหนือเป็นผู้ระเบิดสำนักงานแห่งนี้
ด้านสำนักข่าวเกียวโดรายงานว่า คิม โย จอง น้องสาวของ นายคิม จอง อึน ได้ส่งสัญญาณไว้ก่อนหน้านี้ว่าจะมีการทำลายสำนักงานแห่งนี้ โดยกล่าวว่า “อีกไม่นาน เราจะได้เห็นสำนักงานติดต่อประสานงานอันไร้ประโยชน์แห่งนี้ถูกทำลายจนราบคาบ”
ขณะที่สำนักข่าวซินหัวรายงานว่า เสียงระเบิดดังสนั่นที่สำนักงานติดต่อประสานงานระหว่างสองเกาหลี และมีควันพวยพุ่งขึ้นมาจากเมืองแกซอง โดยเหตุการณ์เกิดขึ้นเมื่อเวลา 14.49 น.ตามเวลาท้องถิ่นในวันนี้
อนึ่ง สำนักงานติดต่อประสานงานระหว่างสองเกาหลีได้จัดตั้งขึ้นในเดือนก.ย. 2561 ซึ่งเป็นส่วนหนึ่งของข้อตกลงระหว่างนายมูน แจ อิน ประธานาธิบดีเกาหลีใต้ และนายคิม จอง อึน ผู้นำสูงสุดของเกาหลีเหนือ ในการประชุมสุดยอดซึ่งมีขึ้นในเดือนเม.ย. 2561
อย่างไรก็ดี การปฏิบัติงานที่สำนักงานดังกล่าวได้ถูกระงับลงในเดือนม.ค.ปีนี้ เนื่องจากการแพร่ระบาดของไวรัสโควิด-19 เมื่อไม่นานมานี้ เกาหลีเหนือขู่ว่าจะปิดสำนักงานดังกล่าว เพื่อเป็นการตอบโต้ที่เกาหลีใต้ไม่สามารถห้ามนักเคลื่อนไหวให้หยุดโปรยใบปลิวต่อต้านเกาหลีเหนือได้
ส่วนในช่วงเช้าวันนี้ เกาหลีเหนือได้เตือนว่าจะทำการส่งกองกำลังทหารเข้าไปประจำในการเขตปลอดทหาร ซึ่งเขตที่แยกดินแดนระหว่างเกาหลีเหนือและเกาหลีใต้ ก่อนหน้านี้โฆษกทบวงแนวร่วมแห่งคณะกรรมการกลางพรรคแรงงาน (CCWP) ซึ่งมีหน้าที่ตรวจสอบดูแลความสัมพันธ์กับเกาหลีใต้ ออกแถลงการณ์ว่า
“เมื่อวันที่ 31 พ.ค.ที่ผ่านมา มีใบปลิวต่อต้านเกาหลีเหนือถูกโปรยออกมาอย่างเปิดเผย มีการทิ้งขยะสกปรกจากเกาหลีใต้เข้ามาอย่างไม่หยุดหย่อน ซึ่งบั่นทอนกำลังใจเรามากพอที่จะตระหนักถึงข้อสรุปที่ชัดเจนว่าศัตรูก็ยังคงเป็นศัตรู”